Obos-prisene steg 1,8 prosent fra januar til februar

Det er i Oslo at prisveksten er sterkest, viser ferske Obos-tall.

STIGER: På landsbasis er kvadratmeterprisen på en Obos-bolig 54.557 kroner etter den siste prisstigningen. Vis mer byoutline Foto: Terje Pedersen NTB scanpix

Publisert: Oppdatert: 1. mars 2019 11:36 , Publisert: 1. mars 2019 11:04

Ferske tall fra Obos viser at deres boliger er opp 3,3 prosent så langt i år. Fra januar til februar steg prisene 1,3 prosent.

Det er i hovedstaden veksten er sterkest, og boligprisene har steget med 5,2 prosent så langt i år, varsler boligbyggelaget.

– Prisoppgangen er fortsatt sterk, og godt over snittet for januar og februar de siste årene. Vi tror den positive prisutviklingen vil fortsette gjennom året, men med store variasjoner, sier konsernsjef Daniel Kjørberg Siraj i Obos i en pressemelding.

Les også Obos legger inn bud på Sveriges Bostadsrättscentrum

Årsaken til at han tror prisen vil fortsette oppover er at befolkningsveksten i hovedstaden forventes å stige, samt at både lave renter og arbeidsledighet holder markedet hett, spesielt når det er spådd reallønnsvekst i 2019.

Nyboligsalg

Obos forklarer at nyboligsalget har vært sterkt i 2019, spesielt i byene.

− Den positive utviklingen ser vi også i nyboligmarkedet. Så langt i år har vi solgt 359 nye boliger. Til sammenligning var tilsvarende tall 121 i fjor, sier Siraj.

Den ferske prisøkningen betyr for øvrig at kvadratmeterprisen for en Obos-bolig i området rundt Oslo i snitt ligger på 62.753 kroner per kvadratmeter.

På landsbasis var kvadratmeterprisen på 54.557 kroner.

Rolig 2019 og prisvekst i 2020

Til tross for prisvekst for Obos-boligene, tror Prognosesenteret at starten på 2019 kan bli roligere og svakere enn det som er normalt.

På tirsdag får vi den fulle fasiten når Eiendom Norge legger frem tallene for februar.

– Med et økende tilbud og to varslede to renteøkninger tror vi prisutviklingen totalt sett i 2019 kan bli svakere enn i 2018, sa sjeføkonom Nejra Macic i Prognosesenteret til E24 tidligere i vinter.

– Så tror vi det snur i 2020 med sterkere boligprisvekst, sier Macic.

Hun mener omsetningstiden på boliger bare vil fortsetter å øke utover 2019, altså at antall dager i snitt det tar før en bolig selges stiger.

– Det går mer i retning av å være et kjøpers marked, og denne trenden vil trolig forsterkes i 2019, legger sjeføkonomen til.

Les også Hedgefondforvalter kjøper tidenes dyreste leilighet i USA

Les også Huseierne-leder saksøker Huseierne-medlemmer

Les også Tidenes dyreste Obos-leilighet til salgs for 95 millioner kroner

Her kan du lese mer om Bolig